‘গণতন্ত্র বাঁচাও’ সভার ডাক দিয়ে চিন্তিত বিজেপি নেতৃত্ব। আজ, সোমবার শহিদ মিনার ময়দানে দলীয় সভায় কর্মী-সমর্থকেরা ভিড় জমাবেন কি না, তা নিয়ে এখনও নিশ্চিত নয় ৬, মুরলীধর সেন লেন।
রাজ্য বিজেপি সূত্রের খবর, ওই সভায় কৈলাস বিজয়বর্গীয় ছাড়া কোনও কেন্দ্রীয় নেতার আশার সম্ভাবনা কার্যত নেই। এক বিজেপি নেতা জানিয়েছেন, আসানসোলের সাংসদ বাবুল সুপ্রিয় বা রাষ্ট্রপতি মনোনীত রাজ্যসভা সাংসদ রূপা গঙ্গোপাধ্যায়েরও সভায় আসার সম্ভাবনা প্রায় নেই। এই পরিস্থিতিতে সভায় রাজ্য নেতাদের বক্তৃতা শুনতে আদৌ কর্মীরা আসবেন কি না, তা নিয়ে দোলাচলে বিজেপি নেতৃত্ব।
রূপা রবিবার জানিয়েছেন, শারীরিক অসুস্থতার জন্য তিনি সভায় যাওয়া নিয়ে এখনও মনস্থির করতে পারেননি। বাবুলও রাজ্য নেতাদের জানিয়ে দিয়েছেন, বাজেট অধিবেশন চলায় সাংসদদের প্রতিদিন সংসদে হাজির থাকার হুইপ জারি করেছে দল। তাই তাঁর পক্ষে শহিদ মিনারের সভায় যাওয়া সম্ভব নয়। সোমবারের সভা সম্পর্কে বিজেপি’র রাজ্য সভাপতি দিলীপ ঘোষ বলেন, ‘‘কাল বাংলার নেতাদের কাছে বড় সুযোগ।’’ দিলীপ ঘনিষ্ঠদের যুক্তি, সংসদ চলছে, তাই কেন্দ্রীয় নেতৃত্ব আসতে পারছেন না। তাই নিজের শক্তি যাচাই করার সুযোগ বঙ্গ বিজেপি’র কাছে।
প্রসঙ্গত, রাজ্য বিজেপি’র তরফে দলের সংসদীয় কমিটিকে চিঠি লিখে অনুরোধ জানানো হয়েছিল, এ রাজ্য থেকে নির্বাচিত এবং মনোনীত সাংসদদের যেন শহিদ মিনারের সভায় হাজির হওয়ার নির্দেশ দেওয়া হয়।
বিজেপি সূত্রের খবর, ঝাড়গ্রাম পুলিশের কাছে দায়ের হওয়া একটি মামলায় আগাম জামিনের জন্য আবেদন জানিয়েছেন দিলীপ। বিষয়টি ভাল চোখে নেননি দলের অনেক নেতা। তাঁদের প্রশ্ন, রাজ্য সভাপতিই যদি সরকারের চাপের কাছে মাথা নুইয়ে আগাম জামিনের আবেদন করেন, তবে কর্মীরা কার ভরসায় তৃণমূলের বিরুদ্ধে লড়াই করবেন।